Eiropas Savienība ir globālā līdere vides aizsardzībā un cīņā pret klimata pārmaiņām un — kā apstiprināja priekšsēdētājs Junkers runā par stāvokli Savienībā 2017. gadā — vēlas pastiprināt šo lomu.

Programma LIFE ir vienīgais ES fonds, kas ir pilnībā paredzēts vides un klimata mērķu sasniegšanai. Ar savu nelielo budžetu tā ir vērsta uz nišu starp ES programmām, kas atbalsta pētniecību un inovāciju, no vienas puses, un ES programmām, no kurām finansē liela mēroga ieviešanas pasākumus, no otras puses.

Lai gan programma LIFE dažas problēmas risina tieši un konkrēti, tās galvenā ietekme ir netieša: tā darbojas kā katalizators, kas palīdz uzsākt, paplašināt vai paātrināt ilgtspējīgas ražošanas, izplatīšanas un patēriņa prakses, atbalstot:

­paraugprakses un zināšanu pilnveidošanu un apmaiņu;

­spēju veidošanu un vides un klimata tiesību aktu un rīcībpolitiku īstenošanas paātrināšanu;

­ieinteresētās personas, kas izmēģina maza mēroga tehnoloģijas un risinājumus; kā arī

­finansējuma mobilizēšanu no citiem avotiem.

Šis ietekmes novērtējums ir pavaddokuments Komisijas priekšlikumam nākamajai Vides un klimata pasākumu programmai LIFE pēc 2020. gada un atbilst Finanšu regulas prasībām attiecībā uz ex ante izvērtējuma sagatavošanu.

Programmas LIFE problēmas un iespējas, kas saistītas ar nākamo daudzgadu finanšu shēmu

Nesen veiktā programmas LIFE vidusposma termiņa novērtējumā (VTN) apstiprinājās, ka pašreizējās programmas iestrādes dod pamatu to vērtēt kā lietderīgu , efektīvu un relevantu un ka tā dod ieguldījumu stratēģijas “Eiropa 2020” īstenošanā. Turklāt lielākā daļa ieinteresēto personu uzskata programmu LIFE par ļoti svarīgu instrumentu prioritāšu īstenošanai vides un klimata jomā.

Tomēr VTN tika konstatētas arī iespējas vēl vairāk uzlabot programmas kopējo lietderību, kas nebūtu realizētas, 2021.–2027. gada periodā programmu LIFE turpinot tās pašreizējā formātā un mērogā. Tās ir, piemēram, iespējas uzlabot programmas LIFE un citu Eiropas Savienības fondu saskaņotību un palielināt programmas katalītisko ietekmi. Citas uzlabojumu iespējas tika konstatētas arī saistībā ar programmas stratēģisko fokusu, tāpat kā iespējas palielināt programmas LIFE efektivitāti un vienkāršot tās pārvaldību.

Vēlamie risinājumi

Lai risinātu konstatētās problēmas, tika apzināti vairāki risinājumi un novērtēta to lietderība, efektivitāte un saskaņotība. Tas noteica vairākus konkrētu uzlabojumu variantus, kas šeit aprakstīti.

Tika izraudzīti trīs risinājumi attiecībā uz programmas tvērumu un darbības jomu.

1.Programmas LIFE darbības jomas paplašināšana tā, lai tajā iekļautu spēju veidošanas projektus, kas saistīti ar tīru enerģiju, pievienojot apakšprogrammu “Pāreja uz tīru enerģiju”, nodrošinātu saskaņotāku pieeju spēju veidošanas projektu finansēšanai tīras enerģijas jomā, vienlaikus uzlabojot piekļuvi plašākam labuma guvēju lokam.

2.Programmas LIFE atbalsta pastiprināšana dabas un bioloģiskās daudzveidības mērķu integrēšanai. Tas palielinātu dabas projektu finansēšanu un uzlabotu ES budžeta vispārējās struktūras saskaņotību, veicinot labāku integrācijas pieeju. Tomēr šim nolūkam vides iestādēm varētu būt jāveic papildu plānošanas un koordinēšanas darbs.

3.LIFE dalībtiesīguma paplašināšana, to attiecinot uz ES aizjūras zemēm un teritorijām (AZT), jo īpaši dabas un bioloģiskās daudzveidības darbībām apakšprogrammas “Daba un biodaudzveidība” ietvaros, novērstu iespējamo BEST shēmas finansējuma trūkumu .

Ja budžets tiek īpaši palielināts, lai iekļautu pāreju uz tīru enerģiju un/vai apakšprogrammu “Daba”, šie varianti (1. un 2. variants) būtu jāiekļauj programmas LIFE struktūrā.

Deviņi varianti tika izraudzīti attiecībā uz programmas izpildes mehānismiem un programmas pārvaldību.